**OBRAZLOŽENJE**

**1. PRAVNI TEMELJ ZA DONOŠENJE AKTA**

Pravni temelj za donošenje ove Odluke predstavlja odredba članka 11. stavak 5. Zakona o zdravstvenoj zaštiti (Narodne novine broj 100/18, 125/19, 147/20, 119/22, 156/22, 33/23, 36/24 i 102/25) i članak 39. Statuta grada Pula-Pola (Službene novine-Bollettino ufficiale Pula-Pola broj 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst),

**2. OSNOVNA PITANJA KOJA SE UREĐUJU AKTOM**

Odlukom o sufinanciranju troškova postupka medicinski pomognute oplodnje (dalje u tekstu: Odluka) (Službene novine-Bollettino ufficiale Pula-Pola broj 03/25) propisano je pravo na sufinanciranje troškova postupka medicinski pomognute oplodnje koji nisu pokriveni od strane Hrvatskog zavoda za zdravstveno osiguranje.

Nacrtom prijedloga Odluke o izmjeni i dopuni Odluke o sufinanciranja troškova postupka medicinski pomognute oplodnje mijenjaju se uvjeti i visina sufinanciranja troškova postupka medicinski pomognute oplodnje koje osigurava Grad Pula-Pola (u daljnjem tekstu: Grad).

Predlaže se izmjena članka 3. Odluke te propisuju slijedeći uvjeti za sufinanciranje medicinski pomognute oplodnje:

* da su podnositelj zahtjeva i njegov bračni ili izvanbračni drug državljani Republike Hrvatske koji imaju prijavljeno prebivalište neprekidno, najmanje godinu dana na području Grada Pula-Pola;
* dokaz o uključenju u postupak medicinski pomognute oplodnje;
* da je postupak medicinski pomognute oplodnje proveden u ovlaštenoj zdravstvenoj ustanovi u Republici Hrvatskoj ili inozemstvu.

Navedenom izmjenom briše se uvjet da se pravo na sufinanciranje troškova postupka medicinski pomognute oplodnje ostvaruje za one troškove koji nisu pokriveni od strane Hrvatskog zavoda za zdravstveno osiguranje, čime će se olakšati ostvarivanje prava na sufinanciranje.

U članku 4. Odluke mijenja se visina iznosa sufinanciranja troškova medicinski pomognute oplodnje, te se umjesto dosadašnjih maksimalnih 800,00 eura, izmjenom i dopunom Odluke predlaže iznos do 1.000,00 eura.

U članku 6. Odluke briše se uvjet da je podnositelj zahtjeva uz zahtjev, obvezan dostaviti potpisanu izjavu kojom pod materijalnom i kaznenom odgovornošću izjavljuje kako su iscrpljene sve mogućnosti medicinski pomognute oplodnje na teret Hrvatskog zavoda za zdravstveno osiguranje (u daljnjem tekstu: HZZO) te se postupak medicinski pomognute oplodnje za koji se podnosi zahtjev ne provodi na teret HZZO.

**Savjetovanje s zainteresiranom javnošću**

U skladu s odredbama članka 11. Zakona o pravu na pristup informacijama (Narodne novine br. 25/13, 85/15, 69/22) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.

**Savjetovanje s zainteresiranom javnošću započinje dana 16.10.2025. godine te završava zaključno s danom 15.11.2025. godine** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti: : sufinanciranje.pomognutaoplodnja@pula.hr